b'\n_START_ARTICLE_\nSara Takana\xc5\xa1i\n_START_SECTION_\nZa\xc4\x8detki, 2009-12\n_START_PARAGRAPH_\nSara je krstni nastop na mednarodnih tekmah kontinentalnega pokala opravila 3. marca 2009 v starosti komaj 12 let in pol. To je bilo na doma\xc4\x8di tekmi v Zaoju na kateri je zasedla 19. mesto. Nekaj mesecev kasneje, 9. avgusta, se je na poletni tekmi v nem\xc5\xa1kem Bischofsgruenu prvi\xc4\x8d prebila med prvih deset, bila je \xc5\xa1esta. Nato je v sezoni 2009-10 redno nabirala uvrstitve med dobitnicami to\xc4\x8dk in se na zadnji tekmi sezone prvi\xc4\x8d zavihtela na oder za zmagovalke. To je bilo 2. marca 2010, skoraj natan\xc4\x8dno leto dni po debiju, ponovno na doma\xc4\x8di tekmi v Zaoju, kjer je bila tretja. Tekmovalno sezono 2010 celinskega pokala je tako zaklju\xc4\x8dila na skupno 15. mestu za osvojenih 312 to\xc4\x8dk._NEWLINE_V naslednji sezoni, 2010-11, je pri starosti 14 let postala redna dobitnica visokih mest tega tekmovanja, ki je bilo tedaj najmo\xc4\x8dnej\xc5\xa1e \xc5\xbeensko skakalno tekmovanje na svetu. Postopen napredek mlade talentirane Sare se je kazal ponovno ob koncu sezone, ko je pri\xc5\xa1la do svoje prve zmage. To je bilo 19. februarja 2011 v avstrijskem Ramsau. Za name\xc4\x8dek je slavila \xc5\xa1e na drugi tekmi naslednji dan in sezono zaklju\xc4\x8dila z 411 to\xc4\x8dkami kar jo je postavilo na 11. mesto skupne razvrstitve. V sezoni 2011-12 je bilo tekmovanje za celinski pokal omejeno na manj tekem ker se je \xc5\xbee organiziralo tekme za svetovni pokal. Sara je tako to sezono nastopala na obeh tekmovanjih in na kontinentalnem delu dosegla \xc5\xa1e eno zmago in na koncu zasedla skupno 4. mesto.\n_START_SECTION_\nSezona 2011-12\n_START_PARAGRAPH_\nZveza FIS je v sezoni 2011-12 prvi\xc4\x8d priredila skakalno tekmovanje za svetovni pokal tudi za \xc5\xbeenske. Prva tovrstna tekma se je odvila 3. decembra 2011 v norve\xc5\xa1kem Lillehammerju in na njej je Takana\xc5\xa1ijeva, tedaj v starosti 15 let, zasedla peto mesto. Nato se je \xc5\xbee na tretji tekmi prvi\xc4\x8d zavihtela na oder za zmagovalke, ko je bila druga 8. januarja 2012 v Hinterzartnu. To je bila prva od skupaj \xc5\xa1estih uvrstitev na drugo mesto tiste sezone. Za mlado Saro je bila tedanja zmagovalka Sarah Hendrickson \xc5\xa1e prevelika ovira. Ji je pa enkrat uspelo Hendricksonovo premagati. To je bilo natan\xc4\x8dno tri leta od prve Sarine mednarodne tekme in na istem prizori\xc5\xa1\xc4\x8du. 3. marca je prvi\xc4\x8d slavila pred vsemi na tekmi v doma\xc4\x8dem Zaoju. Na koncu je bila v skupnem se\xc5\xa1tevku te prve zgodovinske sezone uvr\xc5\xa1\xc4\x8dena na tretje mesto z 639 osvojenimi to\xc4\x8dkami.\n_START_SECTION_\nPrve zlate kolajne\n_START_PARAGRAPH_\nPoleg nastopanja v sezoni svetovnega pokala se je v za\xc4\x8detku leta udele\xc5\xbeila \xc5\xa1e dveh tekmovanj za mlade. Najprej je nastopila na prvih organiziranih Olimpijskih mladinskih igrah, ki so bile na sporedu v januarju leta 2012 v Innsbrucku. Tam je 14. januarja slavila na tekmi posameznic in osvojila prvo zlato medaljo. Nato je v februarju sledilo \xc5\xa1e tekmovanje na svetovnem mladinskem prvenstvu, ki se je odvilo v tur\xc5\xa1kem Erzurumu. Tam je osvojila kar dve zlati medalji. Najprej je bila premo\xc4\x8dna za vse na tekmi posameznic in se veselila prve. Druga je pri\xc5\xa1la 25. februarja, ko je na tekmi ekip Japonska s Takana\xc5\xa1ijevo na \xc4\x8delu premagala vse ostale.\n_START_SECTION_\nSezona 2012-13: prvi globus\n_START_PARAGRAPH_\nSezono svetovnega pokala 2012-13 je za\xc4\x8dela z zmago, prvo od skupaj osmih. Poleg zmag je bila na stopni\xc4\x8dkah \xc5\xa1e petkrat, od tega \xc5\xa1tirikrat druga. To je bilo dovolj za skupno zmago in prvi osvojeni veliki kristalni globus. Svojo veliko tekmico Hendricksonovo je premagala za kar 250 to\xc4\x8dk.\n_START_SECTION_\nDrugi\xc4\x8d zlata med mladinkami\n_START_PARAGRAPH_\nJanuarja 2013 se je udele\xc5\xbeila tekmovanja za Svetovno mladinsko prvenstvo, ki je bilo v \xc4\x8de\xc5\xa1kem Liberecu. \xc5\xa0e vedno zelo mlada Sara, \xc5\xa1tela je 16 let, je bila prva favoritinja tekme posameznic. 24. januarja je bila v obeh serijah prepri\xc4\x8dljivo najdalj\xc5\xa1a in je suvereno zmagala.\n_START_SECTION_\nSvetovno prvenstvo 2013: prve medalje med seniorkami\n_START_PARAGRAPH_\nSara je konec februarje 2013 nastopila tudi na skakalnem delu nordijskega prvenstva, ki je bilo v italijanskem Val di Fiemmeju. Tam je 22. februarja za dose\xc5\xbeeno drugo mesto osvojila srebrno medaljo, svojo prvo v absolutni konkurenci. Za name\xc4\x8dek je dva dni kasneje bila v postavi japonske ekipe, ki je slavila pred vsemi na tekmi me\xc5\xa1anih ekip in osvojila \xc5\xa1e zlato.\n_START_SECTION_\n2013-14: rekordna sezona\n_START_PARAGRAPH_\nZa uvod je pred sezono 2013-14 najprej slavila v se\xc5\xa1tevku poletnih tekem za Grand Prix potem, ko je bila najbolj\xc5\xa1a na zadnjih \xc5\xa1tirih posameznih tekmah. Izjemno formo je nato potrjevala skozi celotno zimo, ko je na 18 tekmah bila 18-krat na stopni\xc4\x8dkah. Od tega je slavila kar 15-krat, bila dvakrat druga in enkrat tretja. Rekordni niz izjemnih uvrstitev ji je prinesel drugi osvojeni veliki kristalni globus potem, ko je osvojila neverjetnih 1720 od 1800 vseh mo\xc5\xbenih to\xc4\x8dk. Drugouvr\xc5\xa1\xc4\x8dena Carina Vogt je za Saro zaostala kar 914 to\xc4\x8dk.\n_START_SECTION_\nTretja zaporedna zlata med mladinkami\n_START_PARAGRAPH_\nJanuarja 2014 je nastopila na Svetovnem mladinskem prvenstvu, ki je bilo v mestecu Val di Fiemme in se od tam vrnila z novima dvema zlatima kolajnama. Najprej je dne 28. januarja zmagala na tekmi posameznic in osvojila \xc5\xa1e tretjo zaporedno zlato. Nato je dva dni kasneje nastopila \xc5\xa1e v japonski \xc5\xbeenski ekipi in tudi z njo osvojila zlato medaljo._NEWLINE_Kot prva favoritinja je na prvi olimpijski tekmi za smu\xc4\x8darske skakalke leta 2014 v So\xc4\x8diju zasedla \xc4\x8detrto mesto ter s tem zaostala za medaljami.\n_START_SECTION_\nSezona 2014-15\n_START_PARAGRAPH_\nV septembru 2014 je v pripravah za zimo nastopila na \xc5\xa1tirih tekmah. Najprej sta to bili tekmi poletne velike nagrade v Kazahstanskem Almatiju, kjer je 20. in 21. septembra dobila obe. Nato je 27. in 28. septembra v norve\xc5\xa1kem Trondheimu, tekmi sta \xc5\xa1teli za celinski pokal, zmagala \xc5\xa1e ti dve tekmi. Nato pa v sezoni 2014-15 ni \xc5\xa1lo vse tako gladko. Sicer ji je uspelo dose\xc4\x8di \xc5\xa1est zmag ter \xc5\xa1e \xc5\xa1tiri uvrstitve na oder za zmagovalke, toda ni bilo dovolj za skupno zmago. Na koncu je bila v se\xc5\xa1tevku sezone druga za Danielo Iraschko-Stolz, za katero je s svojimi 973 to\xc4\x8dkami zaostala za vsega 34 to\xc4\x8dk.\n_START_SECTION_\nSP 2015\n_START_PARAGRAPH_\nFebruarja 2015 je nastopila na svetovnem prvenstvu v \xc5\xa1vedskem Falunu. Tam je podobno kot leto poprej na olimpijskih igrah bila favoritinja, \xc4\x8de \xc5\xbee ne za zlato pa vsaj za eno od medalj. Toda tudi tokrat se ji ni iz\xc5\xa1lo in se je morala zadovoljiti s \xc4\x8detrtim mestom. Je pa zato pri\xc5\xa1la do medalje na tekmi me\xc5\xa1anih ekip. Tam je 22. februarja bila v postavi, ki je zasedla tretje mesto in osvojila bronasto medaljo.\n_START_SECTION_\n2015-16: tretji kristalni globus\n_START_PARAGRAPH_\nV pripravljalnem delu pred zimsko sezono je nastopila na petih tekmah poletnega Grand Prixa in zmagala na vseh petih. To je bilo dovolj za skupno zmago tega tekmovanja za leto 2015._NEWLINE_Nato je v sezoni 2015-16 prevladovala pred vsemi ostalimi in bila prakti\xc4\x8dno brez prave tekmice. Sezono je za\xc4\x8dela z zmago, nato bila druga, nakar je nanizala kar deset zaporednih zmag. Na ve\xc4\x8dini teh tekem je bila ne samo najbolj\xc5\xa1a, pa\xc4\x8d pa je v obeh serijah na posamezni tekmi prikazala najdalj\xc5\xa1e skoke in bila za razred pred vsemi. Tako je v sedemnajstih tekmah zabele\xc5\xbeila \xc5\xa1estnajst uvrstitev na zmagovalni oder, od tega 14 zmag in dve drugi mesti. Le enkrat je bila \xc4\x8detrta in to je njen najslab\xc5\xa1i rezultat cele sezone. V skupnem se\xc5\xa1tevku je s 1610 to\xc4\x8dkami bila dale\xc4\x8d pred vsemi in osvojila svoj tretji veliki kristalni globus.'